Document ID: 32013R0651

KOMISIJAS ĪSTENOŠANAS REGULA (ES) Nr. 651/2013
(2013. gada 9. jūlijs),
ar ko atļauj lietot nogulumizcelsmes klinoptilolītu par barības piedevu visām dzīvnieku sugām un ar ko groza Regulu (EK) Nr. 1810/2005
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
tā kā:
(1)
Regulā (EK) Nr. 1831/2003 noteikts, ka piedevu lietošanai dzīvnieku ēdināšanā jāsaņem atļauja, un paredzēts šādas atļaujas piešķiršanas pamatojums un kārtība. Minētās regulas 10. pantā paredzēts, ka atkārtoti jānovērtē piedevas, kuru lietošana atļauta atbilstoši Padomes Direktīvai 70/524/EEK (2).
(2)
Ievērojot Direktīvu 70/524/EEK, ar Komisijas Regulu (EK) Nr. 1810/2005 (3) nogulumizcelsmes klinoptilolītu bez termiņa ierobežojuma atļāva izmantot par barības piedevu nobarojamām cūkām, gaļas cāļiem, gaļas tītariem, liellopiem un lašiem. Pēc tam saskaņā ar Regulas (EK) Nr. 1831/2003 10. panta 1. punktu minēto piedevu kā esošu barības līdzekli iekļāva lopbarības piedevu reģistrā.
(3)
Saskaņā ar Regulas (EK) Nr. 1831/2003 10. panta 2. punktu un saistībā ar minētās regulas 7. pantu tika iesniegts pieteikums atkārtoti novērtēt nogulumizcelsmes klinoptilolītu kā barības piedevu nobarojamām cūkām, gaļas cāļiem, gaļas tītariem, liellopiem un lašiem, un saskaņā ar minētās regulas 7. pantu tika iesniegts pieteikums jaunam šīs piedevas izmantojumam visām pārējām dzīvnieku sugām, pieprasot to klasificēt piedevu kategorijā “tehnoloģiskās piedevas”. Minētajam pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.
(4)
Eiropas Pārtikas nekaitīguma iestāde (“Iestāde”) 2012. gada 12. decembra atzinumā (4) secināja, ka ierosinātajos lietošanas apstākļos nogulumizcelsmes klinoptilolītam nav nelabvēlīgas ietekmes uz dzīvnieku veselību, vidi vai - ja vien tiek veikti piemēroti pasākumi lietotāju aizsardzībai - cilvēku veselību un ka tas ir potenciāli efektīvs kā granulu saistviela un pretsalipes viela pie 10 000 mg/kg kompleksās barības. Iestāde neuzskata, ka ir nepieciešamas īpašas prasības attiecībā uz uzraudzības veikšanu pēc laišanas tirgū. Tā arī pārbaudīja ar Regulu (EK) Nr. 1831/2003 izveidotās references laboratorijas ziņojumu par barībā esošās barības piedevas analīzes metodi.
(5)
Nogulumizcelsmes klinoptilolīta novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc būtu jāatļauj izmantot šo piedevu, kā norādīts šīs regulas pielikumā.
(6)
Saskaņā ar Regulu (EK) Nr. 1831/2003 tiek piešķirta jauna atļauja, tāpēc būtu atbilstīgi jāgroza Regula (EK) Nr. 1810/2005.
(7)
Saistībā ar drošības apsvērumiem nav vajadzīga tūlītēja izmaiņu piemērošana atļaujas nosacījumiem, tāpēc ir lietderīgi noteikt pārejas periodu, lai ieinteresētās personas varētu sagatavoties jauno prasību izpildei saistībā ar atļaujas piešķiršanu.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Atļauja
Pielikumā norādīto nogulumizcelsmes klinoptilolītu, kas ietilpst piedevu kategorijā “tehnoloģiskās piedevas” un funkcionālajās grupās “saistvielas” un “pretsalipes vielas”, ir atļauts lietot par piedevu dzīvnieku ēdināšanā, ievērojot pielikumā izklāstītos nosacījumus.
2. pants
Grozījumi Regulā (EK) Nr. 1810/2005
Regulas (EK) Nr. 1810/2005 II pielikumā svītro ierakstu E 568 par nogulumizcelsmes klinoptilolītu.
3. pants
Pārejas noteikumi
Pielikumā minēto piedevu un šo piedevu saturošo barību, kas ražota un marķēta pirms 2014. gada 30. janvāra saskaņā ar noteikumiem, kas bija piemērojami pirms 2013. gada 30. jūlija, arī turpmāk drīkst laist tirgū un lietot, līdz beidzas esošie krājumi.
4. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 9. jūlijā

Labels: 0
3
17
6